Tazwart tamatut tessekcem ula d yir tiktiwin deg uqerru n wergaz-is d warraw-is, Ɛmer yettas-d setta wagguren, yettɣima agur di taddart deg waggur-nni ideg yettɣima, Seɛdiya am wezrem itttneḍ fell-as, tettɛemmir-as aqerru-s, ḥaca ɣef wayen n diri acku ur tebɣa ara imi yettɛawan gma-s deg umɛic, tessekcam-as taḥraymit yakk d tḥila iwakken ad ibaɛed ɣef gma-s, yiwen wass yeqqim Ɛmer d lǧar-is Caɛban ttmeslayen, yebda-d Caɛban awal ɣef llaẓ d lḥif i yuɣen aẓar deg tmurt n leqbayel, ziɣ netta yettmaɛin-as-d ɣef gma-s Muḥend. Yenna-as ur ak-terri ara tmara ad tt-ɛiceḍ snat n twaculin, limmer yal yiwen yesɛa-d akken i as-ilaqen d wayen iwumi yezmer tili ahat lḥif ad yuɣal cwiṭ di rrif. Yessaḥrac-it ɣef gma-s, imi i as-yenna ula d kečč yewwet-ik Rebbi ! Ad teddmeḍ tameṭṭut-ik d warraw-ik ad tesrifgeḍ yis-sen ɣer tmurt n rrbeḥ, acu kan Dda Muḥend ur as-yefki ara tameẓẓuɣt i Caɛban acku yefka-as lɛahed i gma-s d akken ur t-yettaǧǧa ara axaṭer Muḥend yefka temẓi-is akken ad d-yesker gma-s-agi Ɛmer yerra-t deg wemḍiq n baba-s ɣef waya i qqaren lemɛahda d aɣilif ulac win yeṭṭfen deg-s, ass-a ttmuqulen kan medden amek ara seklen iman-nsen wama lemɛahda arran-tt d awal kan